呈大帥侍郎陽巖洪先生
作者：蒲壽宬
朝代：宋

paragraphs: 猗桐擢新翠，况此當春陽。
靈鳯何髙翔，豈不懐朝光。
積陰既去屏，先鳴詎能忘。
腐草倐已化，破柱安所藏。
聲猷動寰海，偃蹇持孤芳。
清風肅羽纛，白日成圭璋。
久期薦清廟，欲與興頽綱。
恩綸甫雜遝，符采相輝煌。
元祐心可續，江左脉自長。
精神夙聚會，賡歌藹明良。
願整池上翼，繼我文靖梁。